text: Gratis prævention til de fattigste syd for grænsen
  18 oktober 2017 kl. 17.37
  Regeringen i Slesvig-Holsten vil give gratis prævention til de fattigste borgere. Argumentet er, at de ikke har råd til at beskytte sig.
  Syd for grænsen bliver prævention snart gratis. Men kun for mennesker på den laveste kontanthjælpssats.
  Delstatsregeringen i Kiel er blevet enig om, at de allerfattigste borgere skal have tilbudt gratis prævention.
  Argumentet er, at den gruppe af mennesker får så lidt i overførselsindkomst, at de reelt ikke har råd til at beskytte sig.
  Gruppen er det, der hedder Hartz 4-modtagere. Det svarer til den laveste kontanthjælpsgruppe i Danmark.
  En HARTZ4-familie med to børn får I Tyskland lidt over 10.000 kroner i kontanthjælp om måneden.
  Havde den samme familie boet i Danmark, havde den fået 29.600 kroner. Altså næsten tre gange så meget.
  Synspunktet i delstatsregeringen er, at med så få penge skal Hartz 4-familierne have en hjælpende hånd til at undgå uønsket graviditet.
  Maria Kovaleva, Flensborg: "Jeg synes, det er rigtig godt."
  Men er det i virkeligheden et signal om, at fattige borgere i Slesvig-Holsten ikke bør få børn? Det spurgte TV SYD i dag om på Flensburger Tafel. Det er et sted i byen, som to gange om ugen gratis deler mad ud fra byens supermarkeder.
  I klippet svarer først Brigitta og dernæst Maria Kovaleva, begge fra Flensborg, på reporterens spørgsmål.
  
  